Tegniese ontleding: KAP se glas is half leeg | Netwerk24
Tegniese ontleding: KAP se glas is half leeg
Deur Frans de Klerk en Christelle de Klerk 15 April 2019 05:01
KAP Industrial Holdings (KAP) is 'n JSE-genoteerde gediversifiseerde nywerheidsgroep.
Sy jongste stel resultate, vir die ses maande tot einde Desember 2018, toon dat sy inkomste met 16% gestyg het, sy ebitda (verdienste voor rente, belasting, depresiasie en amortisasie) met 10%, en dat sy bedryfswins met 6% gedaal het.
Die sprong in volume op 28 Maart vanjaar kan nie geïgnoreer word nie, veral nie aangesien die aandeelprys sedertdien styg nie. Dit kan 'n aanduiding wees dat die verkopers opgedroog het.
Die -50-lyn op die Williams-persentasiereeks ('n aanduider van 'n oorgekoopte of oorverkoopte posisie) bly 'n weerstand. Dit dui daarop dat glas steeds half leeg is vir die aandeel. Die -50-lyn moet in 'n steun verander en bly voordat die momentum na bo sal voortduur.
'n Venster wag tussen R7,33 en R7,37. Die reëls ten opsigte van vensters is dat hulle altyd sluit, maar dit kan dae, weke of jare duur.
Die medium- tot langtermyn-sentiment teenoor die aandeel sal ook verander na positief wanneer die 26- en nege-dae- bewegende gemiddeldes mekaar na bo kruis.
Die dalende wig (positief) sal bevestig word wanneer lyn A (R7,27) in 'n steun verander. Die teiken van die wig is R7,80 indien die formasie sou uitspeel.
Die eerste tekens van swakheid sal sigbaar wees wanneer die nege-dae- bewegende gemiddelde (die groen lyn, R7,16) weer in 'n weerstand verander.
Neem kennis van hoe naby die 26-dae- bewegende gemiddelde (die rooi lyn, R7,34) aan lyn A is. Dit beklemtoon die belangrikheid van hierdie weerstande.
Spekulante: Koop of oorweeg 'n langposisie bo lyn A (R7,27), maar gebruik R7,16 as keerverlies om kapitaal te beskerm. Die moontlike teikens na bo is: R7,40; R7,50; R7,53; R7,60; R7,70; R7,74; en R7,80.
Medium- tot langtermyn-beleggers: Die aandeel moet die 40-weke- bewegende gemiddelde (R7,69) verander in 'n steun voordat die langtermynsentiment op die weeklikse grafiek na positief sal verander.